Музэй Крашэўскага (Дрэздэн)

Музэ́й Крашэ́ўскага ў Дрэ́здэне (ням. Kraszewski-Museum) — музэй у месьце Дрэздэне (Нямеччына). Разьмяшчаецца ў будынку, дзе польскі пісьменьнік жыў падчас эміграцыі. Мінуўшчына Пакінуўшы Варшаву па выбуху паўстаньня, Крашэўскі 3 лютага 1863 року пераехаў у Дрэздэн. Ад сакавіку 1873 да сакавіку 1879 мешкаў у будынку, які цяпер займае музэй. 24 ліпеня 1958 року тут была павешаная мэмарыяльная таблічка пра славутага жыхара. У 1960 року варшаўскі музэй імя Адама Міцкевіча падарыў стваранаму музэю частку экспанатаў і дапамог у арганізацыі выставы. У рамках польска-нямецкага пагадненьня пра культурнае супрацоўніцтва музэй стаў аддзелам мескіх музэяў Дрэздэну. У 2000 року адноўлены, пацярпеў ад паводкі 2002 року. Наноў адчынены ў 2003 року. Экспазыцыя Пры стварэньні музэю большая частка экспанатаў была перададзеная польскімі музэямі, створаная дзьвюхмоўная экспазыцыя. Першая частка яе прысьвячалася біяграфіі пісьменьніка. Інтэр’еры аздобленыя ў стылі сярэдзіны XIX стагодзьдзя і партрэтамі самога Крашэўскага і ягоных выбітных сучасьнікаў. Другая частка экспазыцыі апавядала пра побыт у Дрэздэне польскіх эмігрантаў, якія шукалі паратунку па здушэньні паўстаньняў 1794, 1830—1831 і 1863—1864 рокаў. Аднак у 2001 року польскі Сойм ухваліў пастанову, паводле якое культурныя каштоўнасьці, старэйшыя за 50 рокаў, выстаўленыя на экспазыцыях за мяжой, павінныя быць вернутыя на тэрыторыю Польшчы не пазьней, чым праз 5 рокаў. У 2008 року было выдадзенае распараджэньне па выкананьні гэтае ўхвалы. Намаганьні варшаўскага Літаратурнага музэю па захаваньні экспазыцыі ў Дрэздэне не далі плёну. Было пастаноўлена, што экспазыцыя павінна быць вывезеная адтуль 19 сьнежня 2011 року. Гэта 160 экспанатаў, сярод якіх малюнкі, дакумэнты, мэбля, копія рукапісу саскае трылёгіі Крашэўскага і інш. У Дрэздэне застаўся толькі пісталет, шабля і малы столік. Паводле пастановы часткі сваіх экспанатаў пазбавіліся таксама музэі ў Рапэрсьвілю (Швайцарыя) і ў Стамбуле (Турэччына). Аднак у гэтых музэях польскімі зьяўляліся толькі адзінкавыя рэчы. У цяперашні час у музэі ладзяцца часовыя выставы. У плянах — прэзэнтацыя сучаснай польскай культуры і мастацтва. У будынку музэю таксама разьмяшчаецца сядзіба Нямецка-польскага таварыства ў Дрэздэне. Глядзіце таксама Музэй Крашэўскага ў Раманаве Крыніцы і заўвагі Літаратура Martin Ringel. Über 20 Jahre als Emigrant in Dresden: Józef Ignacy Kraszewski (1812—1887), ein großer polnischer Patriot // Jahrbuch zur Geschichte Dresdens. — 1987. — № 23. — С. 54-60. Martin Ringel. Der polnische Schriftsteller J. I. Kraszewski im Dresdner Exil // Sächsische Heimatblätter. — 1966. — В. 12, Heft 5. — С. 434-458. Jens-Uwe Sommerschuh. Kein Literat und auch kein Künstler: Kraszewski-Gedenkstätte zeugt von 21 Jahren Dresden-Aufenthalt des in Polen meistgelesenen Polen // Börsenblatt für den deutschen Buchhandel. — Leipzig: 1988. — В. 155, Heft 9. — С. 175-177. Gerhard Thümmler. Das Kraszewski-Haus in Dresden // Sächsische Heimatblätter. — 1961. — В. 7, Heft 2. — С. 121-124. Zofia Wolska-Grodecka, Brigitte Eckart. Kraszewski-Museum in Dresden. — Dresden/Warschau: 1996. — ISBN 83-904307-3-8 Вонкавыя спасылкі Афіцыйная бачына (ням.) Музэі Дрэздэну(недаступная спасылка) (ням.)